
Auditul intern reprezintă o actrivitate independentă și obiectivă care dă unei organizații o asigurare ȋn ceea ce privește gradul de control deținut asupra operațiunilor, contribuie la adăugarea unui plus de valoare, ajută organizația să ȋși atingă obiectivele, evaluȃnd printr-o aborade sistematică și metodică procesele sale de management al riscurilor, de control și de conducere a organizației, făcȃnd propuneri pentru a consolida eficacitatea.

Documente de referință:
· Legea nr. 672/2002 privind auditul public intern, republicată, cu modificările ulterioare.
· Ordin nr. 252/2004 pentru aprobarea Codului privind conduita etică a auditorului intern.
· Ordin nr. 5509/2017 privind aprobarea Normelor metodologice privind organizarea și exercitarea activității de audit public intern la nivelul Ministerului Educației Naționale și în entitățile aflate în subordinea, coordonarea sau sub autoritatea Ministerului Educației Naționale la nivelul cărora nu există norme specifice de audit public intern, întocmite conform prevederilor Hotărârii Guvernului nr. 1086/2013.
· Ordinul SGG  600/2018 privind aprobarea Codului controlului intern managerial al entităților publice.

Codul privind conduita etică a auditorului intern reprezintă un ansamblu de principii şi reguli de conduită care trebuie să guverneze activitatea auditorilor interni din cadrul Universității Valahia din Tȃrgoviște.

Scopul Codului privind conduita etică a auditorului intern este crearea cadrului etic necesar desfăşurării profesiei de auditor intern, astfel încât acesta să îşi îndeplinească cu profesionalism, loialitate, corectitudine şi în mod conştiincios îndatoririle de serviciu şi să se abţină de la orice faptă care ar putea să aducă prejudicii instituţiei sau autorităţii publice în care îşi desfăşoară activitatea.

Prevederile prezentului cod privind conduita etică a auditorului intern se aplică salariaților care ocupă funcția de auditor intern în cadrul Compartimentului Audit din cadrul Universității Valahia din Tȃrgoviște.
Realizarea scopului prezentului cod privind conduita etică a auditorului intern presupune îndeplinirea următoarelor obiective:
a. performanța - presupune desfăşurarea unei activităţi la cei mai ridicaţi parametri, în scopul îndeplinirii cerinţelor interesului public, în condiţii de economicitate, eficacitate şi eficienţă;
b. profesionalismul - presupune existenţa unor capacităţi intelectuale şi experienţe dobândite prin pregătire şi educaţie şi printr-un cod de valori şi conduită comun tuturor auditorilor interni;
c. calitatea serviciilor  - constă în competenţa auditorilor interni de a-şi realiza sarcinile ce le revin cu obiectivitate, responsabilitate, sârguinţă şi onestitate;
d. încrederea - ȋn îndeplinirea sarcinilor de serviciu, auditorul intern trebuie să promoveze cooperarea şi bunele relaţii cu ceilalţi auditori interni şi în cadrul profesiunii, iar sprijinul şi cooperarea profesională, echilibrul şi corectitudinea sunt elemente esenţiale ale profesiei de auditor intern, deoarece încrederea publică şi respectul de care se bucură un auditor intern reprezintă rezultatul realizărilor cumulative ale tuturor auditorilor interni;
e. conduita - ireproşabilă atât pe plan profesional, cât şi personal;
f. credibilitatea - informaţiile furnizate de rapoartele şi opiniile auditorului intern trebuie să fie fidele realităţii şi de încredere.

În activitatea lor cei vizaţi de prezentul Cod vor onora următoarele valori şi principii generale:

1. Integritate
Conform acestui principiu, auditorul intern trebuie să fie corect, onest şi incoruptibil, integritatea fiind suportul încrederii şi credibilităţii acordate raţionamentului auditorului intern.

Auditorul intern cunoaşte, înţelege şi respectă în totalitate legile, reglementările şi normele aplicabile domeniului auditului intern. Activităţile private ale auditorului intern nu trebuie să influenţeze exercitarea atribuţiilor de serviciu şi să nu se răsfrîngă negativ asupra Universității. 
În acest context:

· auditorul intern, care are relaţii personale sau familiale cu colegii sau angajaţii unităţii auditate informează șeful ierarhic superior despre conflictul de interese şi nu se implică în realizarea misiunii de audit intern;
· auditorul intern nu utilizează funcţia sa pentru a-şi promova interesele personale;
· auditorul intern informează șeful ierarhic superior în cazul în care este implicat într-o acţiune civilă sau penală intentată împotriva sa;
· auditorul intern utilizează proprietatea publică numai în scopuri de serviciu.

Relaţiile cu personalul Universitătii se bazează pe corectitudine, onestitate şi sinceritate. În colectivul de muncă este necesară crearea unui mediu de încredere, care permite auditorului intern exercitarea activităţilor de audit intern în mod profesional.

Auditorul intern este conştient de responsabilităţile sale pentru neadmiterea discriminării din motive de gen, situaţie matrimonială, dizabilitate, rasă, religie, etc. Este inacceptabilă orice formă de hărţuire, abuz rasial şi intimidare

2. Independența și obiectivitatea

Independenţa faţă de entitatea auditată şi oricare alte grupuri de interese este indispensabilă; auditorul intern trebuie să depună toate eforturile pentru a fi independent în tratarea problemelor aflate în analiză; trebuie să fie independent şi imparţial atât în teorie, cât şi în practică; în toate problemele legate de muncă de audit independenţa auditorului intern nu trebuie să fie afectată de interese personale sau exterioare; auditorul intern are obligaţia de a nu se implica în acele activităţi în care are un interes legitim/întemeiat.

Compartimentul Audit din cadrul Universitătii Valahia din Tȃrgoviște (UVT), funcționează ȋn subordinea directă a Rectorului universității, exercitȃnd o funcție distinctă și independentă de activitățile entității. Prin atribuțiile sale Compartimentul Audit   nu este implicat ȋn exercitarea activitătilor auditabile sau ȋn elaborarea procedurilor specifice, altele decȃt cele de audit public intern. 



Auditorul intern va avea o atitudine imparțială, nu va avea prejudecăți, va evita conflictele de interese, ȋși ȋndeplinește atribuțiile ȋn mod obiectiv și independent, cu profesionalism și integritate, va informa. șeful ierarhic superior asupra oricăror situații care ȋi poate afecta independența sau obiectivitatea.  Auditorul intern trebuie să dovedească independenţă în activitate, nu va ceda presiunilor politice, religioase, economice sau de altă natură, acceptând numai constrângerile legale, ştiinţifice şi etice. Acesta se va disocia clar de orice relaţie personală şi va formula concluzii independente de orice fel de angajament instituţional personal.

În activitatea lor auditorii interni trebuie să manifeste obiectivitate şi imparţialitate în redactarea rapoartelor, care trebuie să fie precise şi obiective; concluziile şi opiniile formulate în rapoarte trebuie să se bazeze exclusiv pe documentele obţinute şi analizate conform standardelor de audit; auditorii interni trebuie să folosească toate informaţiile utile primite de la entitatea auditată şi din alte surse. De aceste informaţii trebuie să se ţină seama în opiniile exprimate de auditorii interni în mod imparţial. Auditorii interni trebuie, de asemenea, să analizeze punctele de vedere exprimate de entitatea auditată şi, în funcţie de pertinenţa acestora, să formuleze opiniile şi recomandările proprii; auditorii interni trebuie să facă o evaluare echilibrată a tuturor circumstanţelor relevante şi să nu fie influenţaţi de propriile interese sau de interesele altora în formarea propriei opinii

Obiectivitatea unui auditor intern este afectată atunci cȃnd acesta realizează o misiune de audit de asigurare pentru o activitate de care a fost responsabil ȋn ultimii 3 ani. Auditorului intern nu i se pot ȋncredința activități, pe care ȋn mod potențial le pot audita. Auditorului intern nu i se ȋncredințează misiuni de audit ȋn sectoarele de activitate ȋn care acesta a deținut funcții sau a fost implicat ȋn alt mod. Această interdicție se poate ridica după 3 ani.   

Auditorul intern asigură respectarea principiului de independenţă şi obiectivitate în realizarea activităţii de audit intern. Obiectivitatea nu trebuie să fie subminată de interese personale sau externe.

Auditorul intern nu se implică în activităţile de audit în interes personal, evită orice îndemn de favoritism în relaţiile cu colegii şi angajaţii structurii auditate, respectă normele de conduită şi evită orice formă de abuz sau dependenţă, care pot împiedica exercitarea atribuţiilor de serviciu.
Sub nici o formă şi în nici o circumstanţă cei implicaţi în auditarea internă nu vor folosi poziţia lor pentru a obţine câştiguri personale (materiale sau de alt ordin) respingând în mod clar asemenea oferte. 

3. Confidențialitatea

Auditorul intern este fidel acestui principiu în furnizarea, completarea, utilizarea şi asigurarea accesului la informaţie în conformitate cu regulile şi procedeele acceptate. Procedează cu discreţie şi protejează datele cu caracter personal şi cele privitoare la proprietatea intelectuală în activităţile de autoevaluare. Păstrează pentru sine informațiile pe care le primește ȋn cadrul activitătilor desfășurate cu excepția cazurilor ȋn care există o cerință profesională sau legală pentru comunicarea informațiilor deținute. Nu folosește ȋn interes personal sau ȋn beneficiul unui terț informațiile confidențiale obținute ȋn cursul desfășurării misiunii de audit. Tratează cu grijă securitatea documentelor colectate și mai ales a celor cu conținut negativ care nu sunt puse la dispoziția altor persoane decȃt cele implicate ȋn procesele și activitătile auditate.

4. Competența profesională 

Auditorul intern este obligat să îşi îndeplinească atribuţiile de serviciu cu profesionalism, competenţă, imparţialitate şi la standarde internaţionale, aplicând cunoştinţele, aptitudinile şi experienţa dobândite.
Competenţa profesională implică şi grija profesională responsabilă. Ca atare, cei implicaţi în auditul intern  se vor dovedi fini ascultători şi observatori, îi vor trata pe alţii cu respect, aşa cum ar dori ei să fie trataţi, vor ţine seama de nevoile şi aşteptările auditorilor şi a celor auditaţi, cum ar fi nevoi legate de timp, de comunicare, de complexitatea muncii sau de costurile implicate.
Auditorul intern deţine competenţele necesare profesionale în vederea realizării activităţii de audit intern.

5. Neutralitatea politică

Auditorul intern trebuie să fie neutru din punct de vedere politic, ȋn acest sens ei trebuie să ȋși mențină independența față de orice influențe politice. Neutralitatea politică este o condiție esențială a imparțialității ȋn desfășurarea activității de audit.
Ȋn exercitarea atribuțiilor ce îi revin , auditorul intern are obligația să se abțină de la exprimarea sau manifestarea convingerilor sale politice.

Regulile de conduită sunt norme de comportament pentru auditorii interni şi reprezintă un ajutor pentru interpretarea principiilor şi aplicarea lor practică, având rolul să îndrume din punct de vedere etic auditorii interni.

1. Integritatea
a) realizarea activităţii cu onestitate, conştiinciozitate şi rigurozitate;
b) respectarea legislaţiei şi exercitarea obligaţiunilor de serviciu în conformitate cu cerinţele funcţiei;
c) evitarea implicării în activităţi ilegale sau fapte, ce discreditează auditorul intern sau se răsfrîng negativ asupra Universității.

2. Independența și obiectivitatea
a) se interzice implicarea auditorilor interni în activităţi sau în relaţii care ar putea să fie în conflict cu interesele Universității şi care ar putea afecta o evaluare obiectivă;
b) se interzice auditorilor interni să asigure unei entităţi auditate alte servicii decât cele de audit şi consultanţă;
c) se interzice auditorilor interni, în timpul misiunii lor, să primească din partea celui auditat avantaje de natură materială sau personală care ar putea să afecteze obiectivitatea evaluării lor;
d) auditorii interni sunt obligaţi să prezinte în rapoartele lor orice documente sau fapte cunoscute de ei, care în caz contrar ar afecta activitatea structurii auditate.

3. Confidențialitatea
a) să fie prudent în utilizarea și protecția informației obţinute în cadrul activității de audit intern;
b) să nu utilizeze informația obţinută în cadrul activităţii de audit intern în interese personale sau în oricare alt mod, care ar contraveni legislației în vigoare și/sau ar prejudicia obiectivele Universității.

4. Competenţa profesională

a) auditorii interni trebuie să se comporte într-o manieră profesională în toate activităţile pe care le desfăşoară, să aplice standarde şi norme profesionale şi să manifeste imparţialitate în îndeplinirea atribuţiilor de serviciu;
b) auditorii interni trebuie să se angajeze numai în acele misiuni pentru care au cunoştinţele, aptitudinile şi experienţa necesare;
c) auditorii interni trebuie să utilizeze metode şi practici de cea mai bună calitate în activităţile pe care le realizează; în desfăşurarea auditului şi în elaborarea rapoartelor auditorii interni au datoria de a adera la postulatele de bază şi la standardele de audit general acceptate;
d) auditorii interni trebuie să îşi îmbunătăţească în mod continuu cunoştinţele, eficienţa şi calitatea activităţii lor; şeful compartimentului de audit public intern, respectiv conducătorul entităţii publice, trebuie să asigure condiţiile necesare pregătirii profesionale a auditorilor interni, perioada alocată în acest scop fiind de minimum 15 zile lucrătoare pe an;
e) auditorii interni trebuie să aibă un nivel corespunzător de studii de specialitate, pregătire şi experienţă profesionale elocvente;
f) auditorii interni trebuie să cunoască legislaţia de specialitate şi să se preocupe în mod continuu de creşterea nivelului de pregătire, conform standardelor internaţionale;
g) se interzice auditorilor interni să îşi depăşească atribuţiile de serviciu.

Următoarele acte şi atitudini vor fi considerate abateri etice:

1. Nerespectarea legilor şi reglementărilor legale în domeniul auditului public intern ;
2. Nerespectarea regulilor de procedură, a principiilor profesionale şi a liniilor directoare de auditare şi a altor reguli şi rezoluţii pertinente;
3. Neraportarea existenţei unui conflict de interese, exprimarea unei opinii într-un caz de conflict de interese, orice fel de implicare sau participare la proceduri ce implică conflictul de interes;
4. Folosirea statutului de auditor intern în scopul dobândirii unor câstiguri personale de natură materială sau a altor avantaje;
5. Dezvăluirea de informaţii sau darea în vileag la orice moment a unor aspecte confidenţiale cunoscute în timpul auditului intern al calităţii;
6. Violarea drepturilor la proprietate intelectuală;
7. Eşecul de a coopera cu alţi membrii, obstrucţionarea cooperării între membrii implicaţi în proces;
8. Intimidarea, crearea de presiuni de orice fel, vizibile (mită, ameninţări) sau mai puţin vizibile (şantaj, pile/intervenţii), asupra auditorilor în vederea influenţării opiniei.

Cei implicaţi în activităţi de auditare internă vor conlucra pentru asigurarea permanentă a unei comunicări eficiente între ei dar şi cu terţe persoane. Cheia succesului în realizarea acestui deziderat este calitatea comunicării - o bună funcţionare a circuitelor de comunicare atât pe verticală cât şi pe orizontală, folosirea corectă, concisă, constructivă, completă a unor mesaje clare, înţelese, acceptate de părţi, transmise la timp şi respectate de toţi participanţii. Esenţa informaţională a comunicării bine argumentată va depăsi barierele subiective şi va produce încredere, credibilitate şi respect reciproc. Concluziile auditului vor avea un caracter constructiv şi vor sugera direcţii de urmat ȋn vederea ȋmbunătățirii sistemului de control intern/managerial.

Condiţiile confidenţialităţii şi alte valori stipulate de prezentul Cod vor fi comunicate la începutul oricărei colaborări.

În discuţiile şi medierile dintre părţi comunicarea se va baza pe înţelegere reciprocă, căutarea unei convergente de păreri, a armoniei şi a consensului, scopul final fiind perfecţionarea calităţii actului intern în beneficiul tuturor.
Întreg procesul de auditare internă trebuie construit pe încredere şi stimă reciprocă dezvoltate sistematic. Respectarea şi supravegherea valorilor, principiilor şi normelor de conduită mai sus menţionate poate contribui la întărirea acestei încrederi.

Unitatea Centrală de Armonizare pentru Auditul Public Intern (U.C.A.A.P.I.) / organul ierarhic superior verifică respectarea prevederilor Codului privind conduita etică a auditorului intern de către compartimentele de audit public intern şi poate iniţia măsurile corective necesare, în cooperare cu conducătorul entităţii publice în cauză.

În conformitate cu art. 19 alin. (6) din Legea nr. 672/2002, prevederile Codului privind conduita etică a auditorului intern sunt obligatorii pentru toți auditorii interni din entitățile publice care au obligația de a organiza structuri de audit public intern.

Orice modificare ce intervine în conținutul prezentului regulament, în baza modificărilor legislative sau la inițiativa angajatorului, este supusă procedurilor de informare stabilite de legislație și de prezentul Cod de conduită.

Codul privind conduita etică a auditorilor interni intră în vigoare începând cu data de …………….., ca urmare a aprobării sale și a aducerii la cunoștință.

DECLARAŢIE DE CONFIDENŢIALITATE


Subsemnatul: ……………..…………………………
Instituţia:……………………………………………
Funcţia:……………………………………………….
Adresa: …………………………………………….
Telefon……………………………………………..
E-mail……………………………………………. ..
În calitate de…………………………………………

Declar pe propria răspundere că pe parcursul activităţilor de auditare internă în care sunt implicat voi respecta în totalitate principiile şi normele de confidenţialitate aşa cum sunt acestea formulate în „Codul privind conduita etică a auditorului intern ”.



Numele și prenumele.........................................................
Semnătura: ……………………………................………….
Data: ………….………………........................................…
F 422.2014.Ed.2		Document public

image1.jpeg




